CELEX: 52020PC0137
Language: el
Date: 2020-04-07
Title: Πρόταση ΑΠΟΦΑΣΗ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ ΚΑΙ ΤΟΥ ΣΥΜΒΟΥΛΙΟΥ για την τροποποίηση της απόφασης 2003/17/ΕΚ του Συμβουλίου σχετικά με την ισοδυναμία των καλλιεργητικών ελέγχων των σποροπαραγωγικών καλλιεργειών δημητριακών που διενεργούνται στην Ουκρανία και την ισοδυναμία των σπόρων δημητριακών προς σπορά που παράγονται στην Ουκρανία

ΕΥΡΩΠΑΪΚΗ ΕΠΙΤΡΟΠΗ
            Βρυξέλλες, 7.4.2020
            COM(2020) 137 final
            2020/0053(COD)
            Πρόταση
            ΑΠΟΦΑΣΗ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ ΚΑΙ ΤΟΥ ΣΥΜΒΟΥΛΙΟΥ
            για την τροποποίηση της απόφασης 2003/17/ΕΚ του Συμβουλίου σχετικά με την ισοδυναμία των καλλιεργητικών ελέγχων των σποροπαραγωγικών καλλιεργειών δημητριακών που διενεργούνται στην Ουκρανία και την ισοδυναμία των σπόρων δημητριακών προς σπορά που παράγονται στην Ουκρανία
            
               
         
         
            
               ΑΙΤΙΟΛΟΓΙΚΗ ΕΚΘΕΣΗ
            
            
               1.ΠΛΑΙΣΙΟ ΤΗΣ ΠΡΟΤΑΣΗΣ
            
            
               •Αιτιολόγηση και στόχοι της πρότασης
            
            
               Η απόφαση 2003/17/ΕΚ του Συμβουλίου παρέχει ισοδυναμία προς ορισμένες τρίτες χώρες όσον αφορά τους καλλιεργητικούς ελέγχους και την παραγωγή σπόρων προς σπορά ορισμένων ειδών, που διενεργούνται σύμφωνα με τις οδηγίες 66/401/ΕΟΚ, 66/402/ΕΟΚ, 2002/54/ΕΚ και 2002/57/ΕΚ. Οι εθνικές διατάξεις που διέπουν τους σπόρους προς σπορά που συγκομίζονται και ελέγχονται στις χώρες αυτές παρέχουν τις ίδιες εγγυήσεις, όσον αφορά τα χαρακτηριστικά των σπόρων προς σπορά και τις ρυθμίσεις για την εξέτασή τους, για την εξασφάλιση της αναγνώρισης των σπόρων προς σπορά, για τη σήμανση και για τον έλεγχό τους, με τις διατάξεις που εφαρμόζονται στους σπόρους προς σπορά οι οποίοι συγκομίζονται και ελέγχονται εντός της Ευρωπαϊκής Ένωσης. Η Ουκρανία δεν περιλαμβάνεται στις εν λόγω τρίτες χώρες και ως εκ τούτου επί του παρόντος δεν είναι εφικτή η εισαγωγή στην Ευρωπαϊκή Ένωση σπόρων δημητριακών προς σπορά που συγκομίζονται στη χώρα αυτή. 
            
            
               Η Ουκρανία έχει υποβάλει αίτημα στην Επιτροπή ώστε οι σπόροι δημητριακών της προς σπορά να καλύπτονται ως ισοδύναμοι από την απόφαση 2003/17/EK του Συμβουλίου. 
            
            
               Σε συνέχεια του αιτήματος αυτού, η Επιτροπή προέβη σε εξέταση της ισχύουσας ουκρανικής νομοθεσίας και προέβη σε έλεγχο των καλλιεργητικών ελέγχων και του συστήματος πιστοποίησης σπόρων που έχει τεθεί σε εφαρμογή για τους σπόρους δημητριακών προς σπορά στην Ουκρανία. Συνήχθη το συμπέρασμα ότι οι απαιτήσεις της και το σύστημά της που έχουν τεθεί σε εφαρμογή είναι ισοδύναμα μʼ αυτά που υφίστανται στην Ένωση και παρέχουν τις ίδιες εγγυήσεις με το σύστημα της Ένωσης. 
            
            
               Ως εκ τούτου, είναι σκόπιμο να αναγνωριστούν, με απόφαση που θα εκδοθεί από το Ευρωπαϊκό Κοινοβούλιο και το Συμβούλιο, οι ουκρανικοί σπόροι ως ισοδύναμοι με τους σπόρους δημητριακών που συγκομίζονται, παράγονται και ελέγχονται στην Ευρωπαϊκή Ένωση. 
            
            
               •Συνέπεια με τις ισχύουσες διατάξεις στον τομέα πολιτικής
            
            
               
                  Η παρούσα πρόταση αφορά την τεχνική εφαρμογή υφιστάμενων απαιτήσεων και, κατά συνέπεια, είναι συνεπής με τις ισχύουσες διατάξεις στον συγκεκριμένο τομέα πολιτικής ή στον τομέα εμπορίας σπόρων προς σπορά.
               
            
            
               •Συνέπεια με άλλες πολιτικές της Ένωσης
            
            
               
                  Η παρούσα πρόταση είναι σύμφωνη με τους στόχους της συμφωνίας σύνδεσης ΕΕ-Ουκρανίας, καθώς θα προωθήσει το εμπόριο σπόρων προς σπορά που συμμορφώνονται με τους ενωσιακούς κανόνες.
               
            
            
               2.ΝΟΜΙΚΗ ΒΑΣΗ, ΕΠΙΚΟΥΡΙΚΟΤΗΤΑ ΚΑΙ ΑΝΑΛΟΓΙΚΟΤΗΤΑ
            
            
               •Νομική βάση
            
            
               
                  Η νομική βάση της παρούσας πράξης είναι το άρθρο 43 παράγραφος 2 της ΣΛΕΕ, η οποία εξουσιοδοτεί το Ευρωπαϊκό Κοινοβούλιο και το Συμβούλιο να ορίζουν τις διατάξεις που είναι αναγκαίες για την επίτευξη των στόχων της κοινής γεωργικής πολιτικής.
               
            
            
               •Επικουρικότητα (σε περίπτωση μη αποκλειστικής αρμοδιότητας) 
            
            
               
                  Οι απαιτήσεις για τους σπόρους προς σπορά ρυθμίζονται στο επίπεδο της Ένωσης. Για να εξασφαλιστεί ότι οι εισαγόμενοι σπόροι προς σπορά μπορούν να κυκλοφορούν ελεύθερα στην ενιαία αγορά, είναι απαραίτητο να αναληφθεί δράση στο επίπεδο της Ένωσης.
               
            
            
               •Αναλογικότητα
            
            
               
                  Η παρούσα πράξη αποτελεί τη μόνη δυνατή μορφή δράσης της Ένωσης για την επίτευξη του επιδιωκόμενου στόχου.
               
            
            
               •Επιλογή της νομικής πράξης
            
         
         
            
               
                  Η νομική βάση προβλέπεται στη νομική βάση, δηλ. στο άρθρο 43 παράγραφος 2 της ΣΛΕΕ
               
            
            
               3.ΑΠΟΤΕΛΕΣΜΑΤΑ ΤΩΝ ΕΚ ΤΩΝ ΥΣΤΕΡΩΝ ΑΞΙΟΛΟΓΗΣΕΩΝ, ΤΩΝ ΔΙΑΒΟΥΛΕΥΣΕΩΝ ΜΕ ΤΑ ΕΝΔΙΑΦΕΡΟΜΕΝΑ ΜΕΡΗ ΚΑΙ ΤΩΝ ΕΚΤΙΜΗΣΕΩΝ ΕΠΙΠΤΩΣΕΩΝ
            
            
               •Εκ των υστέρων αξιολογήσεις / έλεγχοι καταλληλότητας της ισχύουσας νομοθεσίας
            
            
               
                  Άνευ αντικειμένου
               
            
            
               •Διαβουλεύσεις με τα ενδιαφερόμενα μέρη
            
            
               
                  Τα κράτη μέλη ενημερώθηκαν και ζητήθηκε η γνώμη της μόνιμης επιτροπής φυτών, ζώων, τροφίμων και ζωοτροφών. Δεν απαιτείται χωριστή διαβούλευση, καθώς η πρωτοβουλία αφορά μόνο την τεχνική εφαρμογή υφιστάμενων κανόνων και στο παρελθόν δεν πραγματοποιήθηκε χωριστή διαβούλευση για παρόμοιες πρωτοβουλίες. Η ίδια η Ουκρανία διατύπωσε παρατηρήσεις σχετικά με το σχέδιο της έκθεσης ελέγχου, στις οποίες δεν διαπιστώθηκαν ουσιώδεις αντιρρήσεις.
               
            
            
               •Συλλογή και χρήση εμπειρογνωσίας
            
            
               
                  Η Επιτροπή διενήργησε νομοθετική ανάλυση σε συνεννόηση με την Ουκρανία και οι υπηρεσίες της διενέργησαν επιθεώρηση στην Ουκρανία. Εκπονήθηκε έκθεση στην οποία παρουσιάζονται τα απαραίτητα στοιχεία που δικαιολογούν την πρωτοβουλία.
               
            
            
               •Εκτίμηση επιπτώσεων
            
            
               
                  Η παρούσα απόφαση αποτελεί εκτελεστική πράξη καθαρά τεχνικής φύσεως, με την οποία εφαρμόζονται υφιστάμενοι κανόνες. Συνεπώς, δεν απαιτείται η πραγματοποίηση εκτίμησης επιπτώσεων.
               
            
            
               •Καταλληλότητα και απλούστευση του κανονιστικού πλαισίου
            
            
               
                  Η παρούσα πρόταση δεν συνδέεται με το πρόγραμμα βελτίωσης της καταλληλότητας και της αποδοτικότητας του κανονιστικού πλαισίου (REFIT). Η πρόταση θα τονώσει το εμπόριο μεταξύ της Ουκρανίας και της ΕΕ. Επενδύοντας στην ικανότητα παραγωγής σπόρων προς σπορά στην Ουκρανία, οι εταιρείες με έδρα στην ΕΕ προσπαθούν να διαφοροποιήσουν τις περιοχές παραγωγής των εν λόγω σπόρων σε ολόκληρη την Ευρώπη, έτσι ώστε να μειώσουν τους κινδύνους που ενέχει η παραγωγή μόνο σε μία κλιματική ζώνη. Η ισοδυναμία αναμένεται συνεπώς να συμβάλει στη διατήρηση της συνεχούς παροχής υψηλής ποιότητας σπόρων προς σπορά στην ΕΕ. Επιπλέον, οι ευρωπαϊκές εταιρείες σπόρων αναζητούν νέες ευκαιρίες, τις οποίες θα τους προσφέρει η ισοδυναμία της ΕΕ. Η πρόταση δεν έχει αντίκτυπο στο κόστος συμμόρφωσης για τους υπευθύνους επιχειρήσεων. Ο «ψηφιακός έλεγχος» είναι άνευ αντικειμένου για την παρούσα πρόταση.
               
            
            
               •Θεμελιώδη δικαιώματα
            
            
               
                  Άνευ αντικειμένου
               
            
            
               4.ΔΗΜΟΣΙΟΝΟΜΙΚΕΣ ΕΠΙΠΤΩΣΕΙΣ
            
            
               
                  Καμία
               
            
            
               5.ΛΟΙΠΑ ΣΤΟΙΧΕΙΑ
            
            
               •Σχέδια εφαρμογής και ρυθμίσεις παρακολούθησης, αξιολόγησης και υποβολής εκθέσεων
            
            
               
                  Άνευ αντικειμένου
               
            
            
               •Επεξηγηματικά έγγραφα (για οδηγίες)
            
         
         
            
               
                  Άνευ αντικειμένου
               
            
            
               •Αναλυτική επεξήγηση των επιμέρους διατάξεων της πρότασης
            
            
               
                  Η μόνη ουσιαστική διάταξη της πρότασης προσθέτει την Ουκρανία στον κατάλογο των χωρών για τις οποίες έχει αναγνωριστεί η ισοδυναμία των καλλιεργητικών ελέγχων στις σποροπαραγωγικές καλλιέργειες ειδών δημητριακών καθώς και η ισοδυναμία των σπόρων προς σπορά που παράγονται.
               
            
            
               2020/0053 (COD)
            
            
               Πρόταση
            
            
               ΑΠΟΦΑΣΗ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ ΚΑΙ ΤΟΥ ΣΥΜΒΟΥΛΙΟΥ
            
            
               για την τροποποίηση της απόφασης 2003/17/ΕΚ του Συμβουλίου σχετικά με την ισοδυναμία των καλλιεργητικών ελέγχων των σποροπαραγωγικών καλλιεργειών δημητριακών που διενεργούνται στην Ουκρανία και την ισοδυναμία των σπόρων δημητριακών προς σπορά που παράγονται στην Ουκρανία
            
            
               ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ ΚΑΙ ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
            
            
               Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 43 παράγραφος 2,
            
            
               Έχοντας υπόψη την πρόταση της Ευρωπαϊκής Επιτροπής,
            
            
               Κατόπιν διαβίβασης του σχεδίου νομοθετικής πράξης στα εθνικά κοινοβούλια,
            
            
               Έχοντας υπόψη τη γνώμη της Ευρωπαϊκής Οικονομικής και Κοινωνικής Επιτροπής
                  1
               ,
            
            
               Αποφασίζοντας σύμφωνα με τη συνήθη νομοθετική διαδικασία,
            
            
               Εκτιμώντας τα ακόλουθα:
            
            
               (1)Η απόφαση 2003/17/ΕΚ του Συμβουλίου
                  2
                προβλέπει ότι, υπό ορισμένες προϋποθέσεις, οι καλλιεργητικοί έλεγχοι που διενεργούνται σε ορισμένες σποροπαραγωγικές καλλιέργειες στις τρίτες χώρες που απαριθμούνται στον κατάλογο πρέπει να θεωρούνται ισοδύναμοι προς τους καλλιεργητικούς ελέγχους που διενεργούνται σύμφωνα με τη νομοθεσία της Ένωσης και ότι, υπό ορισμένες προϋποθέσεις, οι σπόροι προς σπορά ορισμένων ειδών δημητριακών που παράγονται στις εν λόγω χώρες θεωρούνται ισοδύναμοι με τους σπόρους προς σπορά που παράγονται σύμφωνα με τη νομοθεσία της Ένωσης.
            
            
               (2)Η Ουκρανία έχει υποβάλει αίτημα προς την Επιτροπή για τη χορήγηση ισοδυναμίας στο σύστημα καλλιεργητικών ελέγχων που εφαρμόζει για τους σπόρους δημητριακών προς σπορά, καθώς και στους σπόρους δημητριακών προς σπορά που παράγονται και πιστοποιούνται στην Ουκρανία.
            
            
               (3)Η Επιτροπή εξέτασε τη σχετική νομοθεσία της Ουκρανίας και το 2015 διενήργησε έλεγχο σχετικά με το σύστημα των επίσημων ελέγχων και της πιστοποίησης των σπόρων δημητριακών προς σπορά στην Ουκρανία και την ισοδυναμία του με τις απαιτήσεις της Ένωσης. Δημοσίευσε τα συμπεράσματά της σε έκθεση με τίτλο «Τελική έκθεση ελέγχου που διενεργήθηκε στην Ουκρανία από τις 26 Μαΐου 2015 έως τις 4 Ιουνίου 2015, με σκοπό την αξιολόγηση του συστήματος επίσημων ελέγχων και πιστοποίησης σπόρων δημητριακών προς σπορά και της ισοδυναμίας του με τις απαιτήσεις της Ευρωπαϊκής Ένωσης». 
            
            
               (4)Κατόπιν του εν λόγω ελέγχου, διαπιστώθηκε ότι οι καλλιεργητικοί έλεγχοι των σποροπαραγωγικών καλλιεργειών, οι δειγματοληψίες, οι δοκιμές και οι εκ των υστέρων επίσημοι έλεγχοι των σπόρων δημητριακών προς σπορά διενεργούνται όπως ενδείκνυται και πληρούν τους όρους του παραρτήματος II της απόφασης 2003/17/ΕΚ και τις αντίστοιχες απαιτήσεις της οδηγίας 66/402/ΕΟΚ. Επιπλέον, αντλήθηκε το συμπέρασμα ότι οι εθνικές αρχές που είναι αρμόδιες για την υλοποίηση της πιστοποίησης των σπόρων προς σπορά στην Ουκρανία είναι ικανές και λειτουργούν ορθά.
            
            
               (5)Ως εκ τούτου, είναι σκόπιμο να χορηγηθεί ισοδυναμία όσον αφορά τους καλλιεργητικούς ελέγχους που διενεργούνται σε σπόρους δημητριακών προς σπορά στην Ουκρανία, καθώς και σε σπόρους δημητριακών προς σπορά που παράγονται στην Ουκρανία και έχουν πιστοποιηθεί επίσημα από τις αρχές της.
            
            
               (6)Επομένως, η απόφαση 2003/17/ΕΚ θα πρέπει να τροποποιηθεί αναλόγως,
            
         
         
            
               ΕΞΕΔΩΣΑΝ ΤΗΝ ΠΑΡΟΥΣΑ ΑΠΟΦΑΣΗ:
            
            
               Άρθρο 1
               Τροποποιήσεις της απόφασης 2003/17/ΕΚ
            
            
               Το παράρτημα I της απόφασης 2003/17/ΕΚ τροποποιείται ως εξής:
            
            
               α)Στον πίνακα, παρεμβάλλεται η ακόλουθη καταχώριση μεταξύ «TR» και «US»:
            
            
                     
                        «UA
                     
                  
                  
                     
                        Ministry of Agrarian Policy and Food of Ukraine
                     
                     
                        Khreshchatyk str., 24, 01001, KYIV
                     
                  
                  
                     
                        66/402/EEC»
                     
                  
               
               β)Στην υποσημείωση του εν λόγω πίνακα, οι ακόλουθες ενδείξεις παρεμβάλλονται μεταξύ των ενδείξεων «TR — Τουρκία» και «US — Ηνωμένες Πολιτείες της Αμερικής»: 
            
            
               «UA — Ουκρανία,».
            
            
            
               Άρθρο 2
               Έναρξη ισχύος
            
            
               Η παρούσα απόφαση αρχίζει να ισχύει την εικοστή ημέρα από τη δημοσίευσή της στην Επίσημη Εφημερίδα της Ευρωπαϊκής Ένωσης.
            
            
               Άρθρο 3
               Αποδέκτες
            
            
               Η παρούσα απόφαση απευθύνεται στα κράτη μέλη.
            
            
               Βρυξέλλες,
            
            
               
                  Για το Ευρωπαϊκό Κοινοβούλιο
                        Για το Συμβούλιο
               
               
                  Ο Πρόεδρος
                        Ο Πρόεδρος
               
            
         
         
            
                  
                     (1)
                  
                        ΕΕ C  της , σ. .
               
               
                  
                     (2)
                  
                        Απόφαση 2003/17/ΕΚ του Συμβουλίου, της 16ης Δεκεμβρίου 2002, για την ισοδυναμία των καλλιεργητικών ελέγχων των σποροπαραγωγικών καλλιεργειών που διενεργούνται σε τρίτες χώρες και την ισοδυναμία των σπόρων προς σπορά που παράγονται σε τρίτες χώρες (ΕΕ L 8 της 14.1.2003, σ. 10).